Fil-Kunsill Impjiegi, Politika Soċjali, Saħħa u Affarijiet tal-Konsumatur li sar illum, l-Istati Membri tal-UE laħqu ftehim dwar tliet fajls leġiżlattivi li huma l-pedament għall-bini ta' Ewropa soċjali iktar b'saħħitha: ir-reviżjoni tar-regoli li jikkontrollaw il-koordinazzjoni tas-sigurtà soċjali, direttiva ġdida dwar il-bilanċ bejn ix-xogħol u l-ħajja privata u direttiva dwar il-kundizzjonijiet tax-xogħol trasparenti u prevedibbli. Il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen, stqarret: “Illum, il-Kunsill laħaq qbil dwar tliet proposti tal-Kummissjoni biex jiġu protetti ċ-ċittadini Ewropej f'dinja b'realtajiet soċjali u ekonomiċi ġodda, f'konformità mal-Pilastru Ewropew tad-Drittijiet Soċjali. Dawn it-testi se jagħmlu differenza ta' vera fil-ħajjiet taċ-ċittadini. II-Kunsill mhux biss ikkonferma uffiċjalment il-ftehim dwar ir-regoli tal-istazzjonar tal-ħaddiema, li jiżgura paga ugwali għall-istess xogħol fl-istess post, iżda wkoll laħaq ftehim dwar ir-reviżjoni tar-regoli ta' koordinazzjoni tas-sigurtà soċjali. Dan se joħloq iktar ġustizzja u ċarezza għall-ħaddiema mobbli u l-awtoritajiet tal-Istati Membri. Madankollu, jien kont favur li jkun hemm approċċ iktar ambizzjuż fir-rigward tad-direttiva dwar il-kundizzjonijiet tax-xogħol trasparenti u prevedibbli. Bil-proposta tagħna ridna niżguraw li f'dinja tax-xogħol li tinbidel b'ritmu mgħaġġel, il-ħaddiema kollha jkunu koperti bi drittijiet bażiċi. Il-ftehim tal-lum hu biss l-ewwel pass u fin-negozjati li ġejjin mal-Parlament Ewropew se naħdem għal kompromess bilanċjat. L-istess għall-bilanċ bejn ix-xogħol u l-ħajja privata fejn fl-aħħar mill-aħħar qed nittama li nistgħu nistabbilixxu bidla radikali ta' vera għal ħafna koppji u familji li kuljum iħabbtu wiċċhom mal-isfidi li jirrikonċiljaw ix-xogħol u l-ħajja tal-familja.” Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, żiedet tgħid: “Il-proposta għal direttiva dwar il-bilanċ bejn ix-xogħol u l-ħajja privata issegwi approċċ raġonevoli biex jiġu promossi l-għażliet reali għall-ġenituri u l-persuni li jindukraw dwar kif jixtiequ jirrikonċiljaw ix-xogħol u l-ħajja tal-familja. Nittama li issa l-Parlament Ewropew u l-Kunsill imexxu 'l quddiem dan il-fajl importanti u jaslu għal kompromess li se jwassal għal titjib konkret għall-Ewropej, inkluż l-indirizzar tan-nuqqas ta' rappreżentanza tan-nisa fis-suq tax-xogħol.” Il-kuntest L-Unjoni Ewropea tipprovdi regoli dwar il-koordinazzjoni tas-sistemi tas-sigurtà soċjali biex jiġi ddeterminat liema sistema huwa soġġett għaliha ċittadin mobbli. Ir-regoli jevitaw li persuna tispiċċa mingħajr protezzjoni soċjali, jew li jkollha kopertura doppja f'sitwazzjoni transfruntiera. Fit-13 ta' Diċembru 2016, il-Kummissjoni pproponiet li taġġorna l-leġiżlazzjoni sabiex jiġi ffaċilitat il-moviment liberu tal-ħaddiema u jiġu protetti d-drittijiet tagħhom, filwaqt li jiġu infurzati l-għodod għall-awtoritajiet nazzjonali fil-ġlieda kontra r-riskji ta' abbuż jew frodi. Il-proposta torbot aktar mill-qrib il-post fejn jitħallsu l-kontribuzzjonijiet u l-post fejn issir it-talba għall-benefiċċji, filwaqt li tiżgura tqassim finanzjarju ġust tal-piż bejn l-Istati Membri. Taġġorna r-regoli tal-UE f'ħames oqsma: il-benefiċċji tal-qgħad, il-benefiċċji tal-kura fit-tul, l-aċċess liċ-ċittadini ekonomikament inattivi għall-benefiċċji soċjali, u l-koordinazzjoni tas-sigurtà soċjali għall-ħaddiema stazzjonati, kif ukoll il-benefiċċji tal-familja. Il-proposta tal-Kummissjoni għal Awtorità Ewropea tax-Xogħol se tikkomplementa u tiffaċilita l-implimentazzjoni tar-regoli dwar il-koordinazzjoni tas-sigurtà soċjali biex tiġi żgurata l-mobilità ġusta tal-forza tax-xogħol. Fis-26 ta' April 2017, il-Kummissjoni ressqet proposta għal direttiva ġdida dwar il-bilanċ bejn ix-xogħol u l-ħajja privata għall-ġenituri u l-persuni li jindukraw. Bħala waħda mir-riżultati ewlenin tal-Pilastru Ewropew tad-Drittijiet Soċjali, din l-inizjattiva tistabbilixxi għadd ta' standards minimi ġodda jew ogħla għal-liv tal-ġenituri, tal-paternità u ta' persuni li jindukraw. Issegwi l-irtirar tal-proposta tal-Kummissjoni fl-2015 għal reviżjoni tad-Direttiva 92/85/KEE dwar il-liv tal-maternità u tieħu perspettiva usa' biex ittejjeb il-ħajjiet tal-ġenituri u l-persuni li jindukraw li jaħdmu. Il-proposta għal direttiva ġdida għal kundizzjonijiet iktar trasparenti u prevedibbli fl-UE, adottata fil-21 ta' Diċembru 2017, tifforma parti wkoll mis-segwitu tal-Pilastru Ewropew tad-Drittijiet Soċjali. Il-proposta tikkomplementa u timmodernizza l-obbligi eżistenti biex il-ħaddiema kollha jiġu mgħarrfa bil-kundizzjonijiet tax-xogħol tagħhom. Barra minn hekk, il-proposta toħloq standards minimi ġodda li jiżguraw li l-ħaddiema kollha, inklużi dawk b'kuntratti atipiċi, jibbenefikaw minn aktar prevedibbiltà u ċarezza fir-rigward tal-kundizzjonijiet tax-xogħol tagħhom. Il-proposta taġġorna u tissostitwixxi d-Direttiva dwar id-Dikjarazzjoni bil-Miktub (91/533/KEE) tal-1991, li ma għadhiex tkopri r-realtajiet tas-suq tax-xogħol li qed jinbidel, b'mod partikolari l-forom il-ġodda tax-xogħol li żviluppaw f'dawn l-aħħar snin. Għal iktar informazzjoni Stqarrija għall-istampa dwar il-proposta tal-Kummissjoni biex taġġorna r-regoli tal-UE dwar il-koordinazzjoni tas-sigurtà soċjali Mistoqsija u Tweġiba dwar il-proposta tal-Kummissjoni li taġġorna r-regoli tal-UE dwar il-koordinazzjoni tas-sigurtà soċjali Stqarrija għall-istampa: It-twettiq tal-Pilastru Ewropew tad-Drittijiet Soċjali – il-Kummissjoni tadotta l-ewwel inizjattivi konkreti Skeda informattiva: Bidu ġdid biex jiġi appoġġat il-bilanċ bejn il-ħajja u x-xogħol għall-ġenituri u dawk li jagħtu l-kura Stqarrija għall-istampa dwar il-proposta tal-Kummissjoni biex ittejjeb it-trasparenza u l-prevedibbiltà tal-kundizzjonijiet tax-xogħol Mistoqsija u Tweġiba dwar il-proposta tal-Kummissjoni biex ittejjeb it-trasparenza u l-prevedibbiltà tal-kundizzjonijiet tax-xogħol